Document ID: 31995D0381

KOMISSION PÄÄTÖS,
tehty 15 päivänä syyskuuta 1995,
Kiinan kansantasavallasta peräisin olevien espadrillosten tuonnilta kannettujen polkumyyntitullien palautusta koskevasta hakemuksesta (Importmaatschappij Intermedium BV) (Ainoastaan hollanninkielinen teksti on todistusvoimainen) (95/381/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1), sellaisena kuin se on viimeksi muutettuna asetuksella (EY) N:o 1251/95 (2), ja erityisesti sen 23 artiklan, ja
polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (3), sellaisena kuin se on viimeksi muutettuna asetuksella (EY) N:o 522/94 (4), ja erityisesti 16 artiklan,
sekä katsoo, että
A. MENETTELY
(1) Neuvoston asetuksella (ETY) N:o 1812/91 (5) otettiin käyttöön Kiinan kansantasavallasta peräisin olevien espadrillosten tuonnista lopullinen polkumyyntitulli ja lopullisesti kannettiin näistä tuotteista käyttöönotettu väliaikainen polkumyyntitulli. Tullin suuruus asetettiin 70,3 prosenttiin CN-koodiin ex 6404 19 90 (ylimääräinen Taric-koodi 8547) kuuluville espadrilloksille.
(2) Importmaatschappij Intermedium BV esitti hakemuksen asetuksen (ETY) N:o 2423/88 16 artiklan mukaisesti 5 päivänä huhtikuuta 1993 Kiinan kansantasavallasta peräisin olevista maksamiensa 3 ja 18 päivänä maaliskuuta 1992 tuoduista kahdesta espadrilloslastista lopullisten polkumyyntitullien palauttamiseksi.
(3) Komissio antoi 9 päivänä joulukuuta 1994 hakijalle tiedoksi tärkeimmät tosiasiat ja näkökohdat, joiden perusteella se aikoi olla hyväksymättä hakemusta. Hakijalle annettiin mahdollisuus toimittaa lausuntonsa asiasta ennen lopullista päätöstä. Lausuntoja ei annettu.
(4) Komissio tiedotti jäsenvaltioille asiasta ja antoi lausuntonsa. Jäsenvaltiot eivät esittäneet vastalauseita.
B. HYVÄKSYTTÄVYYS
(5) Hakemusta ei hyväksytä seuraavista syistä:
Ensiksi asetuksen (ETY) N:o 2423/88 16 artiklan 1 kohdassa säädetään, että jos tuoja voi osoittaa, että kannettu tulli ylittää tosiasiallisen polkumyyntimarginaalin, ylimenevä osuus on korvattava. Osoittaakseen tämän on tuojan komission polkumyyntitullien palautusta koskevan ilmoituksen (6) ja erityisesti sen I kohdan 3 alakohdan mukaisesti toimitettava komissiolle tiedot, joiden perusteella komissio voi laskea, onko polkumyyntimarginaalia alennettu tai onko se poistettu. Jos hakemus on puutteellinen, hakijan itsensä, viejän tai toisten tuojien on toimitettava puuttuvat tiedot kohtuullisessa määräajassa. Koska Kiinan kansantasavalta ei ole markkinatalousmaa, olisi tämän hakemuksen osalta periaatteessa ollut toimitettava näitä kahta tuontia, joiden osalta palautusta oli pyydetty, edeltävältä kuuden kuukauden ajanjaksolta Kiinan kansantasavallasta yhteisöön tapahtuvaa kaikkea espadrillosten tuontia koskevat hintatiedot samoin kuin arvioitu tavanomainen arvo sopivana pidetyssä viitemaassa, joka olisi mieluiten alkuperäisessä tutkimuksessa käytetty viitemaa. Huolimatta toistuvista yhteydenotoista hakijaan ja komission omista pyrkimyksistä tarvittavan tiedon saamiseksi tällaista tietoa ei ole toimitettu kohtuullisessa ajassa, joka olisi antanut komissiolle mahdollisuuden määrittää, ylittikö näiltä kahdelta tuonnilta kannettu tulli tosiasiallisen polkumyyntimarginaalin.
Toiseksi asetuksen (ETY) N:o 2423/88 16 artiklan 2 kohdan mukaan hakemus on toimitettava kolmen kuukauden kuluessa siitä, kun toimivaltaiset viranomaiset ovat asianmukaisesti vahvistaneet lopullisesti kannettavan tullin määrän. Tämän vuoksi hakemukset olisi ollut esitettävä viimeistään 2 ja 17 päivänä kesäkuuta 1992 näiden kahden tuonnin osalta. Tänä aikana hakija kiisti useissa Alankomaiden tulliviranomaisille osoitetuissa kirjeissä polkumyyntitullin käyttöönoton aiheellisuuden tuodun tuotteen todennäköiseen alkuperään ja lajiin liittyvien syiden perusteella. Tänä aikana hakija ei kuitenkaan pyytänyt polkumyyntitullin palauttamista kokonaan tai osittain, koska polkumyyntimarginaali oli todennäköisesti alhaisempi kuin kannettu tulli. Ensimmäinen kirje, jossa selvästi mainitaan asetuksen (ETY) N:o 2423/88 16 artiklan mukainen pyyntö palautuksesta, on päivätty vasta 5 päivänä huhtikuuta 1993. Aluksi komissio ei ottanut kantaa siihen, oliko hakemus esitetty säädetyssä määräajassa. Nyt se on päättänyt, että kirjeitä Alankomaiden viranomaisille, joihin hakija vetoaa, ei voida pitää asetuksen (ETY) N:o 2423/88 16 artiklan mukaisina palautusta koskevina hakemuksina, sillä niissä ei selvästi lausuta, että polkumyyntitullien palauttamista pyydetään polkumyyntimarginaalin todennäköisen alentamisen tai poistamisen perusteella,
ON TEHNYT TÄMÄN PÄÄTÖKSEN:
1 artikla
Julistetaan, ettei hyväksytä Importmaatschappij Intermedium BV:n esittämää hakemusta, joka koskee Kiinan kansantasavallasta peräisin olevien espadrillosten 3 ja 18 päivänä maaliskuuta 1992 toteutetulta tuonnilta maksetun polkumyyntitullin palauttamista.
2 artikla
Tämä päätös on osoitettu Alankomaiden kuningaskunnalle ja Importmaatschappij Intermedium BV:lle, Hoofddorp, Alankomaat.
Tehty Brysselissä 15 päivänä syyskuuta 1995.

Labels: 1
15
4
18